9. intézkedés: A fenntarthatósággal kapcsolatos közzététel és a számviteli szabályalkotás megerősítése 1.A Bizottság elindítja a nyilvános vállalati beszámolásra vonatkozó uniós jogszabályok, köztük a nem pénzügyi információk közzétételéről szóló irányelv célravezetőségi vizsgálatát annak értékelése céljából, hogy a tőzsdén jegyzett és nem jegyzett társaságokra vonatkozó nyilvános beszámolási követelmények célravezetőek-e. Ez kiterjed majd a fenntarthatósággal kapcsolatos beszámolási követelmények és a digitális beszámolás kilátásainak értékelésére is. A Bizottság 2018 első negyedévében nyilvános konzultációt is kezdeményez e kérdéssel kapcsolatban. A célravezetőségi vizsgálat következtetéseit 2019 második negyedévében fogják nyilvánosságra hozni, és ezek szolgálnak majd információkkal a Bizottság által elfogadandó esetleges jövőbeli jogalkotási javaslatokhoz. 2.A Bizottság 2019 második negyedévére át fogja dolgozni a nem pénzügyi információkról szóló iránymutatásokat. A Bizottság fenntartható finanszírozással foglalkozó technikai szakértői csoportja által kidolgozott mérőszámokon alapuló átdolgozott iránymutatások célja, hogy további útmutatást nyújtsanak a vállalatok számára arra vonatkozóan, hogy miként tegyék közzé az éghajlatváltozással kapcsolatos információkat, összhangban a Pénzügyi Stabilitási Tanács éghajlattal kapcsolatos pénzügyi közzététellel foglalkozó munkacsoportjának (TCFD) ajánlásaival és az új osztályozási rendszer alapján kidolgozott, éghajlatváltozással kapcsolatos mérőszámokkal (lásd az 1. intézkedést). Ezt követően kerül sor az iránymutatások egyéb környezeti és szociális tényezők beépítése érdekében történő módosítására. 3.2018 harmadik negyedévére egy európai vállalati beszámolással foglalkozó laboratóriumot hoznak létre az Európai Pénzügyi Beszámolási Tanácsadó Csoport (EFRAG) részeként, a vállalati beszámolásban az innováció és a bevált módszerek – így például a környezeti elszámolás – kidolgozásának előmozdítására. A vállalatok és a befektetők e fórumon a TCFD ajánlásaival összhangban meg tudják osztani a fenntarthatósági beszámolás – például az éghajlattal kapcsolatos közzététel – bevált módszereit. 4.Ami az eszközkezelők és intézményi befektetők általi közzétételt illeti, ezeket a Bizottság 7. intézkedésben szereplő jogalkotási javaslatának részeként arra kérnék, hogy tegyék közzé a fenntarthatósági tényezők stratégiájukban és befektetési döntéshozatali folyamatukban történő figyelembevételének módját, különösen az éghajlatváltozáshoz kapcsolódó kockázatoknak való kitettségeiket illetően. 5.A Bizottság adott esetben fel fogja kérni az EFRAG-ot, hogy értékelje az új vagy módosított IFRS standardok fenntartható befektetésekre gyakorolt hatását. A Bizottság annak megvizsgálására is fel fogja kérni az EFRAG-ot, hogy a valós értéken történő értékelés helyett milyen alternatív elszámolási módszereket lehetne alkalmazni a részesedésekből és tulajdonviszonyt megtestesítő befektetésekből álló hosszú távú befektetési portfóliók esetében. A Bizottság 2018 negyedik negyedévében az EFRAG jelenlegi munkájának figyelembevételével jelentést fog tenni az IFRS 9 hosszú távú befektetésekre gyakorolt hatásáról, és meg fogja vizsgálni, hogy miként lehetne fejleszteni a standardot a tőkeinstrumentumok kezelését illetően. 6.A nyilvános vállalati beszámolásra vonatkozó uniós jogszabályok célravezetőségi vizsgálatán belül a Bizottság értékelni fogja a nemzetközi számviteli standardokról szóló rendelet érintett vonatkozásait is. Meg fogja különösen vizsgálni, hogy az IFRS standardok elfogadásának folyamata miként tehetné lehetővé a standardok konkrét kiigazítását, ha azok nem járulnak hozzá az európai közjó szolgálatához, pl. ha a standardok akadályt állíthatnak a hosszú távú befektetési célok elé.